ఐసీసీ పురుషుల టీ20 ప్రపంచ కప్

**ఐసీసీ పురుషుల టీ20 ప్రపంచ కప్** ట్వంటీ20 క్రికెట్ అంతర్జాతీయ ఛాంపియన్‌షిప్. ఇంటర్నేషనల్ క్రికెట్ కౌన్సిల్ (ఐసీసీ) ఆధ్వర్యంలో నిర్వహించే ఈ టోర్నమెంట్‌ను మొదట ఐసీసీ వరల్డ్ ట్వంటీ20 అని పిలిచేవారు అనంతరం 2018లో ఐసీసీ పురుషుల టీ20 ప్రపంచ కప్ గా పేరు మార్చారు. ఇది 2007 నుండి 2009 వరకు ప్రతి బేసి సంవత్సరంలో జరిగింది, 2010 నుండి 2018, 2020 మినహా ప్రతి సరి సంవత్సరంలో జరుగుతోంది. 

ఐసీసీ ఛాంపియన్స్ ట్రోఫీ స్థానంలో ఈ టోర్నమెంట్ 2011 ఎడిషన్‌ను 2010 ముందుకు తెచ్చారు. మే 2016లో 2018లో దక్షిణాఫ్రికా ఆతిథ్య దేశంగా టోర్నమెంట్ నిర్వహించాలనే ఆలోచనను ఐసీసీ ముందుకు తెచ్చింది, ఆ సంవత్సరంలో అనేక ద్వైపాక్షిక సిరీస్‌లు జరుగుతున్న కారణంగా తరువాత ఆ ఆలోచనను విరమించుకుంది. టోర్నమెంట్ 2020 ఎడిషన్ ఆస్ట్రేలియాలో జరగాల్సి ఉంది, ఆయితే కోవిడ్-19 మహమ్మారి కారణంగా టోర్నమెంట్ 2021 వాయిదా పడింది, ఆతిథ్య దేశంగా భారత్ ఎంపికైంది. భారతదేశంలో కోవిడ్-19 మహమ్మారికి సంబంధించిన సమస్యల కారణంగా 2021 పురుషుల టీ20 ప్రపంచ కప్ తరువాత యునైటెడ్ అరబ్ ఎమిరేట్స్, ఒమన్‌కు మార్చబడింది, ఇది మునుపటి (2016) ఎడిషన్ ఐదేళ్ల తర్వాత జరిగింది.

2024 నాటికి తొమ్మిది ఎడిషన్‌లు జరిగాయి, మొత్తం 24 జట్లు పోటీ పడ్డాయి, ఇప్పటివరకు ఆరు జాతీయ జట్లు టీ20 ప్రపంచ కప్‌ను గెలుచుకున్నాయి. మూడు జట్లు, వెస్టిండీస్ (2012, 2016), ఇంగ్లండ్ (2010, 2022), భారత్ (2007, 2024) చెరో రెండుసార్లు టోర్నీని గెలుచుకున్నాయి. పాకిస్తాన్ (2009), శ్రీలంక (2014), ఆస్ట్రేలియా (2021) తలా ఒక టైటిల్ సాధించాయి. మొత్తం 15 దేశాలు ఈ టోర్నమెంట్‌కు ఆతిథ్యం ఇచ్చాయి (వెస్టిండీస్ 6 ద్వీప దేశాలతో సహా). 2024 ఎడిషన్‌లో తమ రెండవ టైటిల్‌ను గెలుచుకున్న భారత్ ప్రస్తుత ఛాంపియన్‌గా ఉంది. ప్రస్తుతం జరుగుతున్న టోర్నమెంట్ 2026 ఎడిషన్ ఫిబ్రవరి 7న ప్రారంభమైంది, దీనికి భారత్, శ్రీలంక సంయుక్తంగా ఆతిథ్యం ఇస్తున్నాయి.

## చరిత్ర

2002లో బెన్సన్ & హెడ్జెస్ కప్ ముగిసినప్పుడు, తగ్గుతున్న ప్రేక్షకులు, తగ్గిన స్పాన్సర్‌షిప్‌కు ప్రతిస్పందనగా యువతరాన్ని ఆకర్షించడానికి ఇంగ్లండ్, వేల్స్ క్రికెట్ బోర్డు మరొక వన్డే పోటీని కోరుకుంది. ఆట సుదీర్ఘ ఫార్మాట్‌లకు దూరమైన అభిమానులకు అందుబాటులో ఉండే వేగవంతమైన, ఉత్తేజకరమైన క్రికెట్‌ను అందించాలని బోర్డు భావించింది. ఈసీబీ మార్కెటింగ్ మేనేజర్ స్టువర్ట్ రాబర్ట్‌సన్ 2001లో కౌంటీ చైర్మన్‌లకు 20-ఓవర్ల ఇన్నింగ్స్ గేమ్‌ను ప్రతిపాదించారు, కొత్త ఫార్మాట్‌ను స్వీకరించడానికి వారు 11–7 ఓట్లతో అనుకూలంగా ఓటు వేశారు. మొదటి అధికారిక ట్వంటీ20 మ్యాచ్‌లు జూన్ 13, 2003న టీ20 బ్లాస్ట్ ప్రారంభ ఎడిషన్‌లో ఇంగ్లీష్ కౌంటీల మధ్య జరిగాయి. ఇంగ్లండ్‌లో ట్వంటీ20 మొదటి సీజన్ ఓ మాదిరి విజయాన్ని సాధించింది, ఫైనల్‌లో సర్రీ జట్టు వార్విక్‌షైర్‌ను 9 వికెట్ల తేడాతో ఓడించి టైటిల్‌ను కైవసం చేసుకుంది. 15 జూలై 2004న లార్డ్స్ మైదానంలో మిడిల్‌సెక్స్, సర్రీ మధ్య జరిగిన మొదటి ట్వంటీ20 మ్యాచ్ 26,500 మంది ప్రేక్షకులను ఆకర్షించింది, 1953 తర్వాత మైదానంలో జరిగిన ఏ కౌంటీ క్రికెట్ గేమ్‌కైనా ఇదే అత్యధిక హాజరు. 17 ఫిబ్రవరి 2005న ఆక్లాండ్ లోని ఈడెన్ గార్డెన్స్లో జరిగిన మొదటి పురుషుల పూర్తి అంతర్జాతీయ ట్వంటీ20 మ్యాచ్‌లో న్యూజిలాండ్‌ను ఆస్ట్రేలియా ఓడించింది.

మొదటి టోర్నమెంట్ 2007లో దక్షిణాఫ్రికాలో జరిగింది, ఇక్కడ ఫైనల్‌లో పాకిస్తాన్‌ను భారత్ ఓడించింది. ఇంగ్లండ్‌లో జరిగిన 2009 టోర్నమెంట్‌ ఫైనల్‌లో శ్రీలంకను ఓడించి పాకిస్తాన్ విజయం సాధించింది. ఆ తర్వాత ఛాంపియన్స్ ట్రోఫీని చతుర్వార్షిక టోర్నమెంట్‌గా మార్చారు. మూడవ వరల్డ్ ట్వంటీ20 మే 2010లో వెస్టిండీస్‌లో జరిగింది, ఇక్కడ ఫైనల్‌లో ఆస్ట్రేలియాపై 7 వికెట్ల తేడాతో ఇంగ్లండ్ విజయం సాధించింది. శ్రీలంకలో జరిగిన 2012 టోర్నమెంట్‌లో ఫైనల్‌లో శ్రీలంకను ఓడించడం ద్వారా వెస్టిండీస్ గెలుచుకుంది.

బంగ్లాదేశ్‌లో జరిగిన 2014 టోర్నమెంట్ 16 జట్లను కలిగి ఉన్న మొదటి టోర్నమెంట్, ఇందులో మొత్తం పది మంది పూర్తి సభ్యులు, 2013 క్వాలిఫైయర్ ద్వారా అర్హత సాధించిన ఆరుగురు అసోసియేట్ సభ్యులు ఉన్నారు. ఫైనల్‌లో భారత్‌ను ఓడించి శ్రీలంక 2014 టోర్నమెంట్‌ను గెలుచుకుంది. భారత్‌లో జరిగిన 2016 టోర్నమెంట్‌ను వెస్టిండీస్ గెలుచుకుంది, ఫైనల్‌లో ఇంగ్లండ్‌ను ఓడించి రెండు టీ20 ప్రపంచ కప్‌లను గెలుచుకున్న మొదటి జట్టుగా అవతరించింది.జూన్ 2021లో పురుషుల టీ20 ప్రపంచ కప్ 2024 నాటికి 20 జట్లకు విస్తరిస్తుందని ఐసీసీ ప్రకటించింది, గ్రూప్ దశ కోసం ఐదు జట్ల చొప్పున నాలుగు గ్రూపులుగా విభజించబడింది. 2024 టోర్నమెంట్‌కు వెస్టిండీస్, యునైటెడ్ స్టేట్స్ ఆతిథ్యం ఇచ్చాయి. అమెరికా ఐసీసీ ప్రధాన కార్యక్రమానికి ఆతిథ్యం ఇవ్వడం ఇదే తొలిసారి. ఫైనల్‌లో దక్షిణాఫ్రికాను ఓడించి భారత్ 17 ఏళ్ల తర్వాత తమ రెండో టీ20 ప్రపంచ కప్ టైటిల్‌ను కైవసం చేసుకుంది. 2026 టోర్నమెంట్‌కు భారత్, శ్రీలంక ఆతిథ్యం ఇస్తున్నాయి.

## ఆతిథ్య దేశాలు

కార్యక్రమాన్ని నిర్వహించడానికి ఆసక్తి కనబరిచిన దేశాల నుండి వచ్చిన బిడ్‌లను పరిశీలించిన తర్వాత ఐసీసీ ఎగ్జిక్యూటివ్ కమిటీ టోర్నమెంట్ ఆతిథ్య దేశాల కోసం ఓటు వేస్తుంది. 2007లో దక్షిణాఫ్రికా తర్వాత, ఈ టోర్నమెంట్‌కు వరుసగా 2010, 2012, 2014, 2016 సంవత్సరాల్లో ఇంగ్లండ్, వెస్టిండీస్, శ్రీలంక, బంగ్లాదేశ్, భారత్ ఆతిథ్యం ఇచ్చాయి. నాలుగేళ్ల విరామం తర్వాత ఆస్ట్రేలియా 2020 ఎడిషన్‌కు ఆతిథ్యం ఇవ్వాల్సి ఉంది, అయితే కోవిడ్-19 మహమ్మారి కారణంగా ఇది 2021కి వాయిదా పడింది, భారత్‌కు మార్చబడింది, యూఏఈ, ఒమన్‌లలో ఆడబడింది. 2022 టోర్నమెంట్‌కు ఆస్ట్రేలియా ఆతిథ్యం ఇచ్చింది. 2024–2031 పురుషుల ఆతిథ్య చక్రంలో భాగంగా నవంబర్ 2021లో, 2024 నుండి 2030 వరకు తదుపరి నాలుగు పురుషుల టీ20 ప్రపంచ కప్ టోర్నమెంట్‌లకు ఆతిథ్యం ఇచ్చే దేశాలను ఐసీసీ ధృవీకరించింది. వెస్టిండీస్, అమెరికా 2024 ఎడిషన్‌కు సంయుక్తంగా ఆతిథ్యం ఇస్తాయి, 2026 ఎడిషన్‌కు భారత్, శ్రీలంక సంయుక్తంగా ఆతిథ్యం ఇస్తాయి, 2028 ఎడిషన్‌కు ఆస్ట్రేలియా, న్యూజిలాండ్ ఆతిథ్యం ఇస్తాయి, 2030 ఎడిషన్‌కు ఇంగ్లండ్, వేల్స్, ఐర్లాండ్, స్కాట్లాండ్ సంయుక్తంగా ఆతిథ్యం ఇవ్వనున్నాయి.

## ఫలితాలు

## మూలాలు

వర్గం:క్రికెట్ ప్రపంచ కప్
వర్గం:ప్రపంచ కప్ పోటీలు